钦定古今图书集成/历象汇编/庶征典/第027卷 > 《群书备考》 > 《分野》
## 钦定古今图书集成/历象汇编/庶征典/第027卷 > 《群书备考》 > 《分野》

《周礼保章氏》以星土辨九州之地，所封之域，各有分
星。《左氏》谓“荧惑守心，宋景禳其咎；实沈为祟，晋侯受
其殃。”妖祥验于分星，盖古有之。但《星经》散亡已久，独
《汉地志》载分野为始详，而郑康成引十二次之分以
相属，大率因之。按《晋天文志》言，班固取《三统历》十二
次配十二野，其言最详。又有费直《周易分野》，蔡邕《月
令章句》所言，颇有先后。魏太史令陈卓更分系二十
八宿，而言“郡国所入宿度，其言为尢详。自今观之，寿
星，陈也；大火，宋也；析木，燕也；星纪，吴、越也；元枵，齐也；
娵訾，卫也；降娄，鲁也；大梁，赵也；实沈，晋也；鹑首，秦也；
鹑火，周也；鹑尾，楚也。”然其间相配者少，相反者多，并
在北而娵訾在北，荆在南而鹑尾在南。此其躔次相
配可考也。青在东，元枵在北，雍在西，鹑首在南，扬在
东南，而星纪在北；冀在北，而大梁在正西。此其躔次
相反可疑者也。《国语》伶州鸠曰：“昔武王伐商，岁在鹑
火，周分。”又曰：“岁之所在，即我分野。”贾公彦取之，遂证
以古者封国之年、岁星所在以为之属。郑樵谓此则
主祀之意，非因封国始有分星。唐一行谓“分星有山
河脉络之两戒，云汉升沈之四维，认而识之，可以见
其相配。”郑樵取之，遂谓其区处分野，如措诸掌。近世
苏平仲又指其疏远，而谓分野、分星，古不谓地，又引
有分星而无分野之言，以证其不必尽泥。然以史册
观之，四星聚牛、女而晋元王吴，四星聚觜、参而齐祖
王魏，“彗星扫东井，而苻坚亡秦；景星见箕尾，而慕容
德复燕，此皆分野之验，而未可尽略者也。”大抵一行
之说，胜诸家焉。其最不可晓者，莫如容、齐，谓娵、訾属
卫、属并。卫本受封河内，其郡邑皆在冀、兖之间，于并
州了不相干，而并州之下所列郡名，乃安定、天水等
六郡，自系凉州耳。又魏分晋地，与益州亦不相关，而
雍州为秦，其下乃列云中等郡，又属并、幽耳。此则李
淳风不明地理之误也。他若天市垣有列国星二十
二，起宋至河中。牛、女下又有十二国星，东起越，西至
郑。五车五星，其次舍在毕宿，“星书以为主”，秦、赵、燕等
七国；“北斗七星，其次舍自张而角，星书以为主”，秦、楚
七国，此非其各有所属而不容诬者耶。